2.  ลักษณะการประกอบธุรกิจ

(1) ประวัติความเป็นมา การเปลี่ยนแปลง พัฒนาการ และลักษณะการประกอบธุรกิจที่ผ่านมา

บริษัท สหยูเนี่ยน จำกัด (มหาชน) ก่อตั้งขึ้นเมื่อวันที่ 10 สิงหาคม 2515 ในนามบริษัท สหยูเนี่ยน
จำกัด โดยนายเทียม โชควัฒนา และนายดำหริ ดารกานนท์ เป็นผู้ริเริ่มด้วยทุนจดทะเบียนเริ่มแรก
30 ล้านบาท โดยมีวัตถุประสงค์ให้บริษัทฯ ทำหน้าที่เป็นผู้ลงทุนถือหุ้น
และเป็นศูนย์รวมการบริหารธุรกิจของบริษัทต่างๆ ในกลุ่ม
โดยบริษัทแรกที่เป็นต้นกำเนิดกลุ่มสหยูเนี่ยน คือ บริษัท โรงงานรวมอุตสาหกรรม จำกัด ก่อตั้งเมื่อปี
2504 ทำการผลิตและจำหน่ายซิปรูด ตราวีนัส กลุ่มสหยูเนี่ยน
ประกอบด้วยบริษัทที่ดำเนินธุรกิจในแขนงต่างๆ 54 บริษัท ทั้งภายในและต่างประเทศ
เป็นบริษัทร่วมทุนกับต่างประเทศกว่า 10 บริษัท
ต่อมาได้เข้าจดทะเบียนกับตลาดหลักทรัพย์แห่งประเทศไทย เมื่อวันที่ 16 มิถุนายน 2518
ทำให้หุ้นของบริษัท สหยูเนี่ยน จำกัด สามารถซื้อขายได้ในตลาดหลักทรัพย์แห่งประเทศไทย
ในขณะเดียวกันบริษัทฯ ก็ได้เพิ่มทุนจดทะเบียน เป็น 90 ล้านบาท เมื่อวันที่ 18 สิงหาคม 2519
กิจการของบริษัทฯ แตกแขนงขยายก้าวหน้าต่อไปอย่างไม่หยุดยั้ง
มีการเพิ่มทุนจดทะเบียนอีกเป็นระยะๆ
ซึ่งถือเป็นการเปลี่ยนแปลงและพัฒนาการที่สำคัญในส่วนของการประกอบธุรกิจ
โดยปัจจุบันมีทุนชำระแล้ว 3,000 ล้านบาท

บริษัทฯ ได้แปรสภาพเป็นบริษัทมหาชนจำกัด เมื่อวันที่ 30 มีนาคม 2537 บริษัทฯ
ได้เติบโตอย่างมั่นคงและขยายธุรกิจออกไปในแขนงต่างๆ จากการลงทุน
และจำหน่ายผลิตภัณฑ์อุปกรณ์การตัดเย็บ สิ่งทอ รองเท้า ผลิตภัณฑ์พลาสติก ยางยืด เส้นยาง เทปใส
เทปกาว ฯลฯ ในปี 2541 บริษัทฯ ได้นำความรู้ ความเชี่ยวชาญที่สั่งสม
ในการผลิตรองเท้าที่มียี่ห้อระดับโลกมา 18 ปี
มาทำการพัฒนาและผลิตสินค้าของตนเองภายใต้ชื่อรองเท้ากีฬา D-MAQ
โดยในระยะแรกมุ่งจำหน่ายภายในประเทศและมีเป้าหมายจะผลิตเพื่อการส่งออกต่อไป
ในส่วนของอิเล็กทรอนิกส์และคอมพิวเตอร์ได้แบ่งการดำเนินงานออกเป็นสองส่วน คือเป็นผู้ผลิต
HARD DISK DRIVE เพื่อการส่งออก
และเป็นตัวแทนจำหน่ายเครื่องคอมพิวเตอร์และอุปกรณ์สารสนเทศภายในประเทศ
สินค้าหลักเป็นเครื่องคอมพิวเตอร์ IBM โปรแกรมสำเร็จรูป และอุปกรณ์คอมพิวเตอร์

ในปี 2537 บริษัทฯ ได้เพิ่มการลงทุนของบริษัทฯ ในธุรกิจการผลิตกระแสไฟฟ้าและพลังงาน
โดยจัดตั้งบริษัท ยูเนี่ยนเอ็นเนอร์ยี่ จำกัด และจัดตั้งบริษัท ยูเนี่ยนเอ็นเนอร์ยี่ (ไชน่า) จำกัด ในปี
2539 เป็นบริษัทลงทุนในกลุ่มธุรกิจการผลิตกระแสไฟฟ้าและพลังงาน ซึ่งปัจจุบันบริษัท
ยูเนี่ยนเอ็นเนอร์ยี่(ไชน่า) จำกัด ได้ลงทุนร่วมกับบริษัท/ หน่วยงานของรัฐท้องถิ่นในประเทศจีน
ปัจจุบันมีโรงงานผลิตกระแสไฟฟ้าและไอน้ำ 8 แห่ง และผลิตกระแสไฟฟ้า 2 แห่ง ใน 3
มณฑลของประเทศจีน ได้แก่ เจียงซู เจ้อเจียง และยูนนาน โดยเริ่มต้นผลิตกระแสไฟฟ้าครั้งแรก
ในปี 2539 และมีการดำเนินการอย่างต่อเนื่อง
มีรายได้จากการจำหน่ายกระแสไฟฟ้าและสามารถจ่ายเงินปันผลให้ได้เป็นส่วนใหญ่
และมีโครงการผลิตไฟฟ้าอิสระในประเทศไทยที่จังหวัดประจวบคีรีขันธ์
ซึ่งในขณะนี้อยู่ในขั้นตอนของคณะกรรมการซึ่งจัดตั้งขึ้นโดยรัฐบาล
ทำหน้าที่สร้างความเข้าใจให้เกิดขึ้นกับประชาชนในพื้นที่ให้ดีขึ้น
สำหรับในส่วนของบริษัทได้ทำการประชาสัมพันธ์ให้กับประชาชนในท้องถิ่นในรูปแบบของการประชุมชี้แจงรายละเอียดเกี่ยวกับการจัดตั้งโรงไฟฟ้า
การสร้างความเข้าใจและรับฟังความคิดเห็นข้อเสนอแนะของประชาชนในพื้นที่
และมีส่วนร่วมในกิจกรรมสาธารณะของท้องถิ่นอย่างต่อเนื่องตลอดมา เป็นที่ทราบกันดีว่า
โครงการนี้ได้ถูกเลื่อนจากเดิมในปี 2538 มาจนถึงปัจจุบัน ยังไม่สามารถยืนยันได้แน่นอนว่า
โครงการนี้จะดำเนินงานจริงได้เมื่อใด ซึ่งบริษัทได้เปิดเผยรายละเอียดไว้แล้วในงบการเงิน
นอกจากนี้ บริษัทมีระบบการกำกับดูแลที่ดี และระบบการควบคุมภายในที่เหมาะสม
ภายใต้นโยบายหลัก คือ คุณธรรม คุณภาพ คุณประโยชน์

(2) ภาพรวมการประกอบธุรกิจ

กลุ่มสหยูเนี่ยนมีโครงสร้างของธุรกิจ และการดำเนินงานตามสายธุรกิจแบ่งออกเป็น 4 กลุ่มธุรกิจคือ

(1) กลุ่มอุตสาหกรรมการผลิต

    1.  ธุรกิจสิ่งทอ ดำเนินการผลิตโดย 8 บริษัท

    2.  ธุรกิจรองเท้า ดำเนินการผลิตโดย 3 บริษัท

    3.  ธุรกิจพลาสติก ยาง และโลหะ ดำเนินการผลิตโดย 8 บริษัท

(2) กลุ่มอิเล็คทรอนิกส์ และคอมพิวเตอร์ ดำเนินงานโดย 3 บริษัท ได้แก่

    1.  บริษัท สหยูเนี่ยน จำกัด (มหาชน) โครงการศรีราชา

    2.  บริษัท ยูเนี่ยนเทคโนโลยี่ จำกัด

  ทั้งสองบริษัทดำเนินการผลิต Hard Disk Drive เพื่อการส่งออกให้แก่ IBM

(2.3) บริษัท คอมพิวเตอร์ยูเนี่ยน จำกัด ที่เป็นตัวแทนจำหน่ายเครื่องคอมพิวเตอร์
และอุปกรณ์ต่อพ่วงทุกชนิด เครื่องรับฝากและถอนเงินอัตโนมัติ โปรแกรมสำเร็จรูป ให้บริการติดตั้ง
Internet และการให้บริการรับประกันเครื่องคอมพิวเตอร์

(3) กลุ่มพลังงาน ประกอบด้วย

    1.  การร่วมลงทุนโครงการโรงไฟฟ้าพลังความร้อนร่วม 3 แห่ง ในมณฑลเจ้อเจียง และ 5
        แห่งในมณฑลเจียงซู และโครงการผลิตกระแสไฟฟ้า 2 แห่งในมณฑลยูนาน

    2.  ลงทุนในโครงการผู้ผลิตไฟฟ้าอิสระในประเทศไทย ที่จะก่อสร้างที่จังหวัดประจวบคีรีขันธ์

(4) กลุ่มการค้า การลงทุน และบริการ

  ประกอบด้วย บริษัทในกลุ่มประมาณ 30 แห่ง ที่จัดตั้งขึ้นเพื่อเป็นการสนับสนุน ส่งเสริมการผลิต
  การจัดจำหน่าย และการให้บริการแก่บริษัทในสายธุรกิจต่างๆ ของกลุ่มสหยูเนี่ยน

บริษัทฯ มีการปรับปรุงระบบการทำงาน โดยในหลายปีที่ผ่านมา
ได้มีการนำเทคโนโลยีสารสนเทศเข้ามาใช้ในการติดต่อสื่อสาร
และมีการเผยแพร่ข้อมูลแก่สาธารณชนผ่าน Web Site ของบริษัทฯ
ทำให้ข้อมูลข่าวสารถึงกันอย่างรวดเร็ว และมีประสิทธิภาพดีกว่าแต่ก่อน
ทั้งการติดต่อภายในระหว่างบริษัทในกลุ่ม และระหว่างบริษัทฯ กับลูกค้าภายนอก
และปัจจุบันได้มีการพัฒนา และปรับปรุงประสิทธิภาพให้ดีขึ้นเรื่อยๆ
ด้วยนโยบายที่วางเป้าหมายให้บริษัทในกลุ่มที่เป็นบริษัทการผลิตหลักซึ่งมีการส่งออกดำเนินการเพื่อให้ได้รับใบรับรองมาตรฐานอุตสาหกรรม
ทำให้ ณ ปัจจุบัน มี 15 บริษัทฯ ที่ได้รับ ISO 9002 และ 2 บริษัท ที่ได้รับ ISO 9002 และ ISO
14001 นอกจากนี้ ยังมีบางบริษัท ที่ได้รับใบรับรองมาตรฐาน QS 9000 ด้วย นอกจากนี้ บริษัทฯ
ที่ได้รับ ISO 9002 ก็กำลังดำเนินการพัฒนานำระบบคุณภาพ ISO 9001 : 2000 มาใช้แทน ISO
9002 : 1994 ซึ่งคาดว่าบริษัทส่วนใหญ่ในกลุ่มจะได้รับใบรับรองในปี 2545

ในส่วนนโยบายการเงินนั้น หลังจากที่มีการเปลี่ยนมาใช้ระบบอัตราแลกเปลี่ยนลอยตัว บริษัทฯ
ได้จัดตั้งคณะทำงานที่มีการประชุมหารือ และดูแลเรื่องอัตราแลกเปลี่ยนอย่างใกล้ชิด
โดยมีเป้าหมายอย่างชัดเจนเพื่อลดความเสี่ยง จากการขึ้นลงของอัตราแลกเปลี่ยน
เงินสกุลต่างประเทศที่บริษัทฯ มีการติดต่อทำการค้าเป็นหลัก
ระบบดังกล่าวทำให้การดำเนินงานของบริษัทฯ มีความคล่องตัวและบรรลุเป้าหมายระดับหนึ่ง
นอกจากนี้ การบริหารและการจัดการในส่วนอื่นๆ ของบริษัทฯ
ได้มีการพัฒนาและมีการปรับปรุงอยู่เสมอ เพื่อให้การดำเนินงานเป็นไปอย่างมีประสิทธิภาพ
สามารถปรับตัวต่อการเปลี่ยนแปลงอย่างรวดเร็วในสภาวะเศรษฐกิจปัจจุบัน

(3) โครงสร้างรายได้

บริษัท มีสายผลิตภัณฑ์มากกว่า 1 กลุ่ม มีสัดส่วนการลงทุนและรายได้ ตามรายละเอียดที่ปรากฏ
ตามเอกสารแนบหมายเลข 1 และเอกสารแนบหมายเลข 1.1

(4) เป้าหมายการดำเนินธุรกิจ (GOAL)

บริษัทดำเนินธุรกิจภายใต้เป้าหมายที่ว่า บริษัทในกลุ่มต้องเป็นผู้ผลิต หรือรับจ้างผลิต
ที่ลูกค้าหรือผู้จัดหาสินค้าต้องการซื้อ หรือมีความสัมพันธ์ทางธุรกิจเป็นลำดับต้น
และทำธุรกิจระยะยาวกับบริษัทฯ บริษัทฯ ทำธุรกิจกับลูกค้าโดยยึดตามแนวทางของบริษัท ในเรื่อง
คุณธรรม คุณภาพ คุณประโยชน์